b'\n_START_ARTICLE_\nRoss Alexander\n_START_SECTION_\nZgodnje delo\n_START_PARAGRAPH_\nAlexander je svojo igralsko kariero pri\xc4\x8del v 20. letih v razli\xc4\x8dnih broadwayskih produkcijah. Do leta 1926 se je uveljavil kot obetaven igralec s \xc4\x8dednim izgledom in umirjenim in \xc5\xa1armantnim videzom. Kot tak se je kmalu za\xc4\x8del pojavljati v zahtevnej\xc5\xa1ih vlogah. Svojo prvo filmsko pogodbo je podpisal s podjetjem Paramount Pictures, vendar se je njegov prvi film The Wiser Sex (1932) izkazal kot neuspeh, zato se je po izidu vrnil v Broadway. Leta 1934 je sprejel novo ponudbo za sodelovanje v filmski industriji, tedaj s podjetjem Warner Bros.\n_START_SECTION_\nKariera\n_START_PARAGRAPH_\nSelitev k Warner Bros. se je kmalu izkazala za odli\xc4\x8dno potezo. Poleg na\xc4\x8dina ustvarjanja filmov, ki mu je ustrezal, je u\xc5\xbeival tudi podporo vodilnih mo\xc5\xbe v studiu. Z vse ve\xc4\x8djo priljubljenostjo pri filmskem ob\xc4\x8dinstvu je rasla tudi pomembnost njegovih vlog. Najuspe\xc5\xa1nej\xc5\xa1a filma iz tega obdobja njegove kariere sta postala Sen kresne no\xc4\x8di in Captain Blood (oba 1935). Leta 1934 je sledil \xc5\xa1e uspeh v zasebnem \xc5\xbeivljenju, saj se je poro\xc4\x8dil z Aleto Freel, uveljavljeno gledali\xc5\xa1ko igralko. Njun zakon se je kon\xc4\x8dal \xc5\xbee naslednje leto, saj je Freelova 7. decembra 1935 storila samomor._NEWLINE_Alexander se je kmalu zatem o\xc5\xbeenil z igralko Anne Nagel. Skupaj z njo se je pojavil v filmih China Clipper in Here Comes Carter (oba sta iz\xc5\xa1la leta 1936). Leta 1936 je zaigral \xc5\xa1e v komediji Hot Money, komercialno usmerjenem projektu z dobrim scenarijem. Ta vloga je dokon\xc4\x8dno zacementirala njegovo podobo, saj je postal poznan kot glamurozen, lepo oble\xc4\x8den glavni igralec. S tem se je oddaljil od prepoznavnih Warnerjevih zvezdnikov tistega \xc4\x8dasa Edwarda G. Robinsona in Paula Munija, ki so ju na filmskih platnih zaznamovale grobe gangsterske vloge. Vodilni v studiu Warner Bros. so pri\xc4\x8deli v tem \xc4\x8dasu spoznavati omejenost Alexandrovega igralskega potenciala. Motile so jih tudi te\xc5\xbeave v njegovem zasebnem \xc5\xbeivljenju, zaradi katerih se ni zmogel popolnoma osredoto\xc4\x8diti na svojo kariero. \xc4\x8ceprav so mu \xc5\xa1e dodeljevali razli\xc4\x8dne vloge v svojih filmih, pa se je pomen teh vlog hitro vidno zmanj\xc5\xa1al.\n_START_SECTION_\nSmrt\n_START_PARAGRAPH_\nV \xc4\x8dasu zatona igralske kariere in zasebnega \xc5\xbeivljenja so po njem udarili \xc5\xa1e dolgovi. V vsem tem kaosu Alexander ni na\xc5\xa1el izhoda in januarja 1937 se je v skednju poleg svojega doma ustrelil v glavo. Pri samomoru je uporabil isto pu\xc5\xa1ko kot njegova prva \xc5\xbeena Aleta Freel dve leti prej.  Pokopali so ga na pokopali\xc5\xa1\xc4\x8du Forest Lawn Memorial Park v Glendalu, Kalifornija. Njegov poslednji film Ready, Willing and Able je iz\xc5\xa1el po njegovi smrti._NEWLINE_Ameri\xc5\xa1ki novinar in pisatelj je leta 2003 v svoji knjigi o ameri\xc5\xa1kem predsedniku Ronaldu Reaganu z naslovom Governor Reagan: His Rise to Power zapisal, da so pri Warner Bros. vrzel po njegovi smrti delno zapolnili prav z Reaganom, ki je tedaj delal \xc5\xa1e kot radijski voditelj v Iowi.'